|  |
| --- |
| ΕΚΑ  ΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:[**eka.press@gmail.com**](mailto:eka.press@gmail.com) ■

Αρ. Πρωτ.: 4454 Αθήνα, 05/06/2018

**ΔΕΛΤΙΟ ΤΥΠΟΥ**

**ΠΑΓΚΟΣΜΙΑ ΗΜΕΡΑ ΠΕΡΙΒΑΛΛΟΝΤΟΣ 2018**

Με αφορμή τη σημερινή Παγκόσμια Ημέρα Περιβάλλοντος, το ΕΚΑ επισημαίνει την ανάγκη βελτίωσης της προστασίας του περιβάλλοντος σε συνδυασμό με την αλλαγή του παραγωγικού και καταναλωτικού προτύπου. Καθώς η επέμβαση του ανθρωπίνου παράγοντα στο περιβάλλον έχει ενταθεί, επιδεινώνοντας ακόμη περισσότερο την ήδη δύσκολη κατάσταση, ένα εργαλείο για τον περιορισμό των παγκοσμίων περιβαλλοντικών προβλημάτων είναι η υιοθέτηση ενός άλλου μοντέλου παραγωγής και κατανάλωσης με μικρότερο αποτύπωμα για τον Πλανήτη.

Το γραμμικό μοντέλο εξορύσσω – παράγω - διακινώ/μεταφέρω - καταναλώνω - απορρίπτω, πάντα στο βωμό της μεγιστοποίησης του κέρδους, ξεπέρασε πλέον τα όριά του. Μάλιστα, όλα αυτά συμβαίνουν σε μια παγκοσμιοποιημένη οικονομία, όπου όλο και περισσότερα προϊόντα παράγονται σε χώρες με φθηνό εργατικό κόστος, εν συνεχεία μεταφέρονται και καταναλώνονται στους αντίποδες της υδρογείου, ενώ στο τέλος του κύκλου ζωής τους ως απόβλητα πλέον, μπορεί να ακολουθούν την αντίστροφη διαδρομή και να επιβαρύνουν δραματικά το περιβαλλοντικό αποτύπωμα.

Τη θέση του πρέπει να πάρει ένα νέο παραγωγικό και καταναλωτικό μοντέλο που αποσκοπεί στην ελαχιστοποίηση της ανάλωσης πρώτων υλών, μέσω της μεγιστοποίησης των δυνατοτήτων αξιοποίησής τους με τη μορφή επαναχρησιμοποιώ - επισκευάζω - ανακυκλώνω. Είναι ο αντίποδας αυτού που συμβαίνει σήμερα και οδηγεί με μαθηματική ακρίβεια στην εκπτώχευση του πλανήτη με απρόβλεπτες συνέπειες για τον άνθρωπο και την επιβίωσή του.

Για τη χώρα μας μετά από 8 χρόνια κρίσης, οικονομικής ύφεσης και υψηλής ανεργίας, το ζητούμενο είναι η τόνωση της αναπτυξιακής διαδικασίας. Αυτή η διαδικασία δεν μπορεί παρά να εμπεριέχει πολιτικές και δράσεις με μικρότερο περιβαλλοντικό αποτύπωμα και ισχυρή κοινωνική προστιθέμενη αξία που περνάει μέσα από την δημιουργία σταθερών θέσεων εργασίας, τη βελτίωση της ζωής των εργαζομένων και την επιστροφή όσων εγκατέλειψαν τη χώρα λόγω της κρίσης.

Η Παγκόσμια Ημέρα Περιβάλλοντος γιορτάζεται κάθε χρόνο στις 5 Ιουνίου και είναι η κύρια εκδήλωση του ΟΗΕ από το 1972 για την ενημέρωση του παγκόσμιου κοινού σχετικά με περιβαλλοντικά προβλήματα που αντιμετωπίζει η ανθρωπότητα. Αποτελεί μια ευκαιρία για απολογισμό των πεπραγμένων της χρονιάς που πέρασε και τον σχεδιασμό των επόμενων κινήσεων. Εφέτος, το κεντρικό θέμα της ημέρας είναι ο περιορισμός της χρήσης του πλαστικού και η αντιμετώπιση της εκτεταμένης ρύπανσης από πλαστικό σε ολόκληρο τον Πλανήτη.

**Το Δ.Σ.**